105
Dimaadua mo ana daangada
(1-Chronicles 16.8-22)
1 Goodou heia godou danggee gi Dimaadua, haga dele ina ono maaloo.
Hagi aga ina gi nia henua nia mee a Mee ala ne hai.
2 Daahili hagaamuina Dimaadua.
Hagi anga ina nia mee haga goboina a Mee ala ne hai.
3 Gidaadou gi hagalaamua di ingoo dabu o Maa.
Digau huogodoo ala e daumaha gi Mee gi tenetene.
4 Hula gi Dimaadua, e kae ai godou hagamaamaa,
mo di dadaumaha gi Mee i nia madagoaa huogodoo.
5-6 Goodou ala go di hagadili o Abraham, go dana dangada hai hegau,
goodou go di hagadili o Jacob, go taane dela ne hilihili go Mee,
goodou gi langahia nia mogobuna haga goboina a God ala ne hai,
mo nia hagamodu gabunga ala nogo hai go Mee.
7 Mee go Dimaadua go tadau God.
Nia helekai a Maa le e hai gi digau huogodoo ala i henuailala.
8 Mee ga dadaahi hua beelaa dana hagababa gaa hana hua beelaa,
gei nia hagababa a Maa le e hai ang gi nia adu daangada e mana (1,000).
9 Mee ga dadaahi hua di hagababa dela ne hai go Mee gi Abraham
mo di hagababa dela ne hai gi Isaac.*
10 Dimaadua la guu hai dana hagababa gi Jacob,
di hagababa dela hua e noho beelaa, dono hagaodi ai.
11 Mee ne helekai, “Au ga gowadu gi di goe tenua go Canaan, e hai tenua ni aau.”*
12 Nia daangada a God la nogo hogoohi, nogo noho i Canaan be digau henua gee.
13 Digaula nogo tataele i mehanga nia henua, i mehanga tenua nei mo tenua nei.
14 Malaa, Dimaadua la hagalee hai digaula gii hai hagahuaidu go tangada,
gei Mee gaa bule nia king aalaa bolo gi de hagahuaidu digaula,
15 ga helekai, “Goodou hudee hagahuaidu ina agu gau hai hegau ne hilihili aanei.
Hudee heia dahi mee huaidu gi agu soukohp.”*
16 Dimaadua e hagau mai dana dau magamaga gi nia henua digaula,
ga daa gi daha nia meegai huogodoo digaula.*
17 Gei Mee ga hagau dana daane i mua digaula,
go Joseph dela ne hui gi daha be di hege.*
18 Nia wae o maa guu nnoo gi nia daula baalanga,
di uwa o maa guu nnoo gi di baahi baalanga.
19 gaa dae loo gi di kila aga o ana kokohp ala ne hai.
Nia helekai o Dimaadua gu haga modongoohia bolo mee guu donu.*
20 Di king o Egypt gu daa gi daha a Joseph mo di hale galabudi,
di tagi o nia henua gu hagamehede a mee,*
21 ga haga menege aga a mee gaa dagi dono hale mo e dagi dono henua hagatau.*
22 Mee gu aamua i hongo nia dagi huogodoo a di king,
ge e aago nia gau hagamaamaa a di king.
23 Malaa, Jacob guu hana gi Egypt guu noho i tenua deelaa,*
24 Dimaadua guu hai digaula gi dogologowaahee,
guu hai digaula gi mada maaloo i nadau hagadaumee.
25 Mee guu hai digau Egypt gi hagadugina e ginaadou i ana daangada
mo di halahalau ana gau hai hegau.*
26 Malaa, Dimaadua gu hagau ana daangada hai hegau
go Moses mo Aaron ne hilihili ko Ia.*
27 Meemaa guu hai nia hegau maaloo dangihi a God,
guu hai nau mogobuna haga goboina i Egypt.
28 Dimaadua guu hai tenua deelaa gi bouli dongoeho,
gei digau Egypt digi hagalongo gi nia helekai a Maa.*
29 Mee guu huli nia wai o nia monowai digaula gii hai nia dodo,
gu daaligi huogodoo nia iga digaula gii mmade.*
30 Tenua digaula guu honu kailuu, mo i lodo hogi di hale o di king.*
31 God ne helekai hua, gei nia hagabae lamu
mono lamu gai dangada guu honu i hongo tenua.*
32 Mee ne hagau ia dana uwa hadu magalillili mo nia ila
gi hongo tenua digaula, hagalee di uwa wai.
33 Mee ne hunahuna nia laagau ‘grape’ mo nia laagau ‘fig’ digaula,
gu oho gi lala nia laagau huogodoo.*
34 Mee ne helekai hua gei nia ‘locust’ gu lloomoi,
e logowaahee huoloo e deemee di dau.
35 Digaula guu gai nia laagau huogodoo o tenua deelaa, mo nia huwa laagau.*
36 Mee gu daaligi nia ulu mmaadua dama daane
o nia madahaanau huogodoo o Egypt.*
37 Gei mee ne dagi mai digau Israel gi daha mo Egypt,
e gaamai nadau silber mono goolo,
digaula huogodoo e maaloo, deai tangada e magi ai.*
38 Digau Egypt gu tenetene gi digaula ala ne hula,
idimaa, digaula gu mmaadagu i digaula.
39 Dimaadua e holo dana gololangi gi hongo digaula,
gei di ahi e inaina digaula i di boo.*
40 Digaula ne dangi gi Mee,
gei Mee guu wanga gi digaula nia manu mamaangi ‘quail’
ge gu haangai digaula gi maaluu gi nia palaawaa mai i di langi.*
41 Mee ne huge di hadugalaa, gei nia wai gu malingi mai,
guu hali laa lodo di anggowaa be di monowai mmidi.*
42 Mee e langalangahia hua igolo dana hagababa haga madagu
dela ne hai ang gi dana dangada hai hegau go Abraham.
43 Malaa, Mee guu lahi ana daangada ala ne hilihili la gi daha,
gei digaula gu daahili mo di wwolowwolo tenetene.
44 Mee guu wanga gi digaula nia henua o digau ala i golo,
gaa dugu ang gi digaula gi hai mee ginai,*
45 bolo digaula gi hagalongo gi ana haganoho,
mo di haga kila aga ina ana helekai huogodoo.
Hagaamuina Dimaadua!
* 105:9 Genesis 12.7; 17.8; 26.3 * 105:11 Genesis 28.13 * 105:15 Genesis 20.3-7 * 105:16 Genesis 41.53-57 * 105:17 Genesis 37.28; 45.5 * 105:19 Genesis 39.20—40.23 * 105:20 Genesis 41.14 * 105:21 Genesis 41.39-41 * 105:23 Genesis 46.6; 47.11 * 105:25 Exodus 1.7-14 * 105:26 Exodus 3.1—4.17 * 105:28 Exodus 10.21-23 * 105:29 Exodus 7.17-21 * 105:30 Exodus 8.1-6 * 105:31 Exodus 8.16-17,20-24 * 105:33 Exodus 9.22-25 * 105:35 Exodus 10.12-15 * 105:36 Exodus 12.29 * 105:37 Exodus 12.33-36 * 105:39 Exodus 13.21-22 * 105:40 Exodus 16.2-15 * 105:41 Exodus 17.1-7; Numbers 20.2-13 * 105:44 Joshua 11.16-23