99
Dimaadua la di King Aamua
1 Dimaadua la di king, malaa nia daangada ga bolebole mmaadagu.
Mee e noho i hongo dono lohongo king i hongo nia ada manu hai ono bakau,
malaa, henuailala ga lullulu.*
2 Dimaadua i Zion le e mogobuna huoloo.
Mee koia e aamua i hongo nia henua huogodoo.
3 Nia daangada huogodoo ga hagaamu di aamua mo di madamada
o di ingoo o Maa. Mee e dabuaahia!
4 Meenei di King Aamua, Goe e aloho i nia mee ala e donu.
Goe ne haganoho ang gi digau Israel gi mouli i di mouli dela e donu.
Goe ne gaamai di tonu mo di humalia.
5 Hagaamu ina Dimaadua, go tadau God,
mo di daumaha gi Mee i mua di lohongo king o Maa! Mee e dabuaahia!
6 Moses mo Aaron ala go ana daangada hai mee dabu aamua,
gei Samuel la go tangada dela ne dalodalo gi Mee.
Digaula ne gahigahi a Dimaadua, gei Mee gu helekai mai gi digaula.
7 Mee ne helekai gi digaula mai i di waduu gololangi.
Digaula gu haga kila aga nia haganoho mono helekai ala ne wanga go Mee gi digaula.*
8 Meenei Dimaadua, go di madau God, Goe gu helekai gi au daangada.
Goe gu hagamodongoohia gi digaula bolo Goe di God dela e dumaalia,
ma e aha maa Goe e dadaaligi digaula i nia huaidu digaula.
9 Hagaamu ina Dimaadua, go tadau God,
mo di daumaha i hongo di gonduu haga madagu!
Dimaadua, go tadau God le e dabuaahia huoloo!
* 99:1 Exodus 25.22 * 99:7 Exodus 33.9