71
Talodalo mai baahi tangada madumadua
1 Meenei Dimaadua, au e hanadu gi di Goe e abaaba Kooe.
Goe hudee heia au gi magedaa!
2 Idimaa Goe dela e donu, hagamaamaa ina au, haga dagaloaha ina au.
Hagalongo mai, daawa ina au gi daha mo di haingadaa!
3 Goe gii hai di hadugalaa bala hagammuni mau dangihi ni oogu,
mo di gowaa abaaba mau dangihi dela e abaaba au.
Goe go dogu gowaa e bala ginai au mo dogu haga dagaloaha.
4 Meenei dogu God, haga dagaloaha mai au gi daha mo digau huaidu,
mo nia mogobuna o digau huaidu ge hagamuamua.
5 Meenei dogu Dagi go Yihowah, ma Kooe hua dela e hagadagadagagee ginai au.
Ma Kooe hua dela nogo kana ginai au mai loo i dogu damagiigi.
6 Au nogo kana adu hua gi di Goe mai i lodo dogu mouli hagatau.
Goe nogo abaaba au mai loo dogu laangi ne haanau ai.
Au ga hagaamu Goe i nia madagoaa huogodoo!
7 Dogu mouli la guu hai di ada mee hagamodongoohia
e daudali go digau dogologo, idimaa Goe go dogu Dangada Daa maaloo.
8 Au e haga hagaamu Goe mai loo luada gaa dae loo gi di boo,
mo di hagadele di hai o madamada.
9 Goe hudee diagina au dela gu madumadua.
Goe hudee hudua au gi daha dolomeenei dela gu bagege beenei.
10 Ogu hagadaumee e hiihai bolo ginaadou e daaligi au gii made,
digaula e helehelekai i nadau mehanga
e haganohonoho di nadau hai dela belee hai baahi mai gi di au.
11 Digaula e helekai, “God gu diiagi a mee.
Gidaadou gaa hula i muli o mee e kumi a mee,
ma hagalee tangada e haga dagaloaha a mee ai.”
12 Meenei God, hudee haga mogowaa ina Goe gi daha mo au.
Meenei God, hagamaamaa ina au dolomeenei!
13 Digau ala e hiihai bolo ginaadou e heebagi mai gi di au,
la gi hagamagedaa ina gi daaligidia.
Digau ala e hagamada e haga mmaemmae au,
la gi langaadia gi haadanga balua.
14 Nia madagoaa huogodoo gei au ga hagadagadagagee adu gi di Goe,
au ga haga hagaamu Goe gi nonua loo.
15 Au ga hagadeledele di hai o do humalia,
au ga helehelekai i di hai o dau hagamouli, mai luada gaa dae loo gi di boo,
ma e aha maa au e dee dohu di modongoohia di maa.
16 Au ga hana i lodo nia mahi o dogu Dagi go Yihowah.
Au ga hagadele di hai o do humalia, go do humalia la hua.
17 Goe gu aago au mai dogu madagoaa nogo damagiigi,
gei au e hagadele hua igolo di hai o au hegau haga goboina.
18 Dolomeenei gei au gu madumadua mo dogu libogo gu hinaa,
meenei God, Goe hudee diiagia au!
Goe gi madalia au i dogu madagoaa dela e hagadele di hai o mogobuna
mo oo mahi ang gi nia adu daangada huogodoo ala ma ga lloomoi.
19 Meenei God, oo donu le e dau i nua loo.
Goe guu hai au hegau hagalabagau huoloo, ma deai tangada e hai be Goe ai.
20 Goe gu gaamai gi di au di haingadaa mo di dadaaligi,
gei Goe gaa hai labelaa au gi maaloo. Goe ga benebene au gi dee made.
21 Goe gaa hai au gi aamua gi nonua gaa hana hua beelaa.
Goe ga haga manawa lamalia labelaa au.
22 Au ga hagaamu Goe gi dagu ‘harp’,
meenei dogu God, au ga hagaamu do manawa dahi.
Au ga badubadu dagu ‘harp’ mo di daahili adu gi di goe i taahili hagaamu
adu gi di Goe go Tangada Haga madagu o Israel.
23 Au ga wolowolo mo di tenetene
i dogu madagoaa ma gaa hai agu gatangi adu gi di Goe.
Dogu huaidina hagatau ga daahili, idimaa Goe dela ne haga dagaloaha au.
24 Au ga hagadeledele di hai o oo donu mai luada gaa hana loo gi di boo,
idimaa digau ala bolo ginaadou e hagahuaidu au,
la gu magedaa gu hagalangaadia.