37
Di hagaodi gi muli o digau huaidu mo digau humalia*
1 Goe hudee de nnoomaalia i digau ala e huaidu.
Goe hudee dubua ang gi digau ala e hai nadau mee hala.
2 Idimaa, digaula e limalima hua di hagalee,
gadoo be nia geinga ala gu maangoo.
Digaula gaa mmade gadoo be nia laagau ne mae.
3 Hagadagadagagee gi Dimaadua mo di hai nia mee humalia,
gei goe gaa noho i hongo tenua dela hagalee lliga i di maa.
4 Halahala ina doo tene gi baahi o Dimaadua,
gei Mee ga gowadu gi di goe dau mee dela e manawa iei goe.
5 Wanga ina do huaidina gi Dimaadua, hagadagadagagee gi Mee,
gei Mee ga hagamaamaa goe.
6 Mee gaa hai au hegau donu gi dingidingia gadoo be di laa.
7 Manawa hagakono mo di talitali maalia di mee a Dimaadua dela gaa hai.
Goe hudee de nnoomaalia gi digau ala guu noho humalia i nadau haihai
ala ma gaa hai, be go digau ala e kila humalia nadau hagataele huaidu.
8 Hudee de nnoomaalia be e hagawelewele.
Goe gaa hai beelaa, gei goe gaa tale gi di haingadaa.
9 Digau ala e gana gi Dimaadua ga hai mee gi tenua deelaa,
gei digau ala e hai nia mee huaidu la ga hagabagi gi daha.
10 Hoohoo mai hua, gei digau hai mee huaidu ga hagalee.
Goe ga halahala digaula, gei goe hagalee gidee digaula.
11 Gei ogo digau ala e manawa hila gi lala,
la aalaa digau ga hai mee gi tenua deelaa,
gaa noho maluagina mo di tenetene gei e noho i di aumaalia.*
12 Digau huaidu le e haganoho di nadau hai
dela bolo e hai baahi gi digau ala e humalia, ge e daumada digaula hagadugina.
13 Malaa, di Tagi e gadagada gi digau ala e hai mee huaidu,
idimaa, Mee e iloo Ia bolo digaula gu hoohoo hua ga hagalee.
14 Digau ala e hai nia mee huaidu e haga mmuu aga nadau hulumanu dauwa,
mo di hagatogomaalia nadau maalei belee daaligi digau hagaloale
mo digau ala e noho huaidu ang gi ginaadou,
e daaligi gii mmade digau ala e hai nadau mee donu.
15 Malaa, digaula gaa bida daaligi hua gi nadau hulumanu dauwa donu,
gei nia maalei digaula ga hadihadi.
16 Nia mee dulii ala e hai mee ginai tangada humalia,
la koia e dahidamee i nia maluagina o digau hai mee huaidu dogologo,
17 idimaa, Dimaadua la ga daa gi daha nia maaloo o digau
ala e hai nia mee huaidu, ga hagaloohi digau ala e humalia.
18 Dimaadua le e madamada humalia hua i digau ala e hagalongo ang gi de Ia.
Gei ogo digaula ga hai mee gi tenua deelaa, gaa hana hua beelaa.
19 I lodo di madagoaa haingadaa, gei digaula hagalee e huaidu ang gi ginaadou.
I lodo di madagoaa tau magamaga, gei digaula e logo hua nadau meegai.
20 Gei ogo digau ala e hai nia mee huaidu la gaa mmade,
nia hagadaumee a Dimaadua la ga hagalee gadoo be nia akai ala i lodo henua.
Digaula ga hagalee gadoo be nia huiahi.
21 Digau huaidu le e kae nadau mee boibana, hagalee hui,
gei digau humalia e dumaalia i nadau wanga dehuia.
22 Digau ala gu haga maluagina go Dimaadua
la aalaa digau ga hai mee gi tenua deelaa,
gei digau ala gu haga halauwa go Dimaadua, le e hagabagi gi daha.
23 Dimaadua le e dagi gidaadou i di ala dela belee hula ai gidaadou,
ge e abaaba digau ala e haga tenetene dono manawa.
24 Maa digaula ga monnono, digaula hagalee bolo ga mmoe hua beelaa
i lodo di gelegele, idimaa Dimaadua ga haga noho aga digaula gi nua.
25 Au gu madumadua dolomeenei, au gu mouli waalooloo,
gei au digi mmada loo gi nia daangada humalia gu diiagi go Dimaadua,
be go nia dama digaula e tangitangi gi nia daangada i nia meegai.
26 Nia madagoaa huogodoo, gei digaula e dumaalia,
e wanga nadau bahihadu gi nia daangada e hai hegau ai,
gei nadau dama la guu hai di haga maluagina ni digaula
27 Maaliu mai gi daha mo nia mee huaidu, heia nia mee humalia,
gei do hagadili gaa noho i tenua deelaa, gaa hana hua beelaa,
28 idimaa, Dimaadua le e aloho di mee dela e donu,
gei Mee hagalee diiagi ana daangada ala e manawa dahi.
Nia madagoaa huogodoo, gei Mee e hagaloohi digaula
gei di hagadili ni digau hai mee huaidu le e hagabagi gi daha.
29 Digau ala e haihai nia mee donu ga hai mee gi tenua deelaa,
gaa noho i tenua deelaa gaa hana hua beelaa.
30 Nia helekai o tangada humalia le e honu i nia kabemee,
mee e helehelekai i di tonu i nia madagoaa huogodoo.
31 Nia haganoho o dono God le e benebene i lodo dono manawa,
gei mee hagalee tanga gi daha mo nia maa.
32 Tangada huaidu le e dadaumada tangada humalia
belee hagamada e daaligi a mee gii made,
33 gei ogo Dimaadua hagalee diiagi a mee gi ono hagadaumee,
be e diiagi hua a mee gii hai ono hai go digaula
i dono madagoaa ma gaa hai ono gabunga.
34 Hagadagadagagee gi Dimaadua mo di hagalongo ang gi ana haganoho,
gei Mee ga hagalabagau goe ga gowadu gi di goe tenua deelaa,
gei goe gaa mmada gi digau huaidu ala ga hagabagi gi daha.
35 Au gu gidee tangada hai mee huaidu ge hagamuamua huoloo.
Mee koia e duuduu i hongo nia daangada gadoo be di laagau ‘cedar’ o Lebanon.
36 Nomuli, gei au gu hana laalaa i di gowaa deelaa, gei mee gu de igolo.
Au gu halahala a mee, gei au digi gidee a mee.
37 Haga dina ina tangada humalia, mmada gi tangada e haihai nia mee donu:
tangada dela e noho i di aumaalia la dono hagadili i golo.
38 Gei digau ala e haihai nia huaidu le e daaligi gi daha,
gei nia hagadili ni digaula le e haga mmaa gi daha.
39 Dimaadua le e haga dagaloaha digau ala e haihai nia mee donu,
ge e madamada humalia i digaula i lodo nia madagoaa haingadaa.
40 Mee e hagamaamaa digaula ge e haga dagaloaha digaula.
Mee e haga dagaloaha digaula gi daha mo digau huaidu,
idimaa, digaula e hula gi Mee bolo gi abaaba ginaadou.
* 37: Taahili ni David * 37:11 Matthew 5.5