10
1 Nia haganoho digau o Jew la nia ada mee hua, hagalee go nia mee donu. Ma go nia ada mee hua ala e haga modongoohia nia mee humalia ala ga lloomoi maalia. Gei nia tigidaumaha le e tataanga i nia ngadau huogodoo gaa hana hua beelaa. Malaa, nia haganoho mai nia tigidaumaha le e dohu dogomaalia behee nia daangada ala e loomoi gi God? 2 Maa nei bolo e donu bolo di hai daumaha o nia daangada ang gi God le e hagamadammaa nadau ihala, digaula gu nadau ihala ai, gei nia tigidaumaha la gu hagalee hai. 3 Gei deeai, tigidaumaha dela e haihai i lodo nia ngadau huogodoo, di mee e haga langahia nadau huaidu ala ne haihai. 4 Idimaa, nia dodo kau mo nia dodo kuudi, e deemee di daa gi daha nia huaidu o nia daangada.
5 Malaa, deenei tadinga a Christ i mua dono madagoaa ne hanimoi gi henuailala, Mee ne helekai gi God boloo:
“Goe hagalee hiihai gi tigidaumaha
mo di wanga dehuia dela e hai gi nia manu,
gei Goe ne hagatogomaalia tuaidina mai gi di Au.*
6 Goe e hagalee tene gi nia wanga dehuia manu
ala e dudu haga dogomaalia
i hongo di gowaa dudu tigidaumaha,
belee wwede nia huaidu.
7 Gei Au ga helekai gi Mee:
‘Deenei Au, Meenei God,
Au belee hai do manawa,
gii hai be nnelekai ala guu lawa di hihi
gi lodo di Beebaa Haganoho.’ ”
8 Matagidagi, gei Mee ne helekai boloo,
“Goe hagalee hiihai be e manawa tene
gi tigidaumaha mo di wanga dehuia
dela ne hai gi nia manu ala e dutudu
i hongo di gowaa dudu tigidaumaha
belee wwede nia huaidu.”
Mee ne helekai nia mee beenei, ma e aha maa nia tigidaumaha huogodoo le e hai gii hai be nnaganoho. 9 Mee ne helekai nomuli,
“Deenei Au, Meenei God,
Au belee hai do manawa.”
Malaa, God guu kili gi daha nia tigidaumaha namua, gu haga noho aga tigidaumaha hoou a Christ gi nadau lohongo. 10 Idimaa Jesus Christ gu haga gila aga di manawa o God, gei gidaadou huogodoo gu madammaa gi daha mo tadau huaidu, idimaa, Mee gu tigidaumaha dono huaidina hagadahi mai gi gidaadou huogodoo.
11 Digau hai mee dabu o Jew huogodoo e hai hegau i nia laangi huogodoo, e hai nadau tigidaumaha lahua i nia holongo e logo, malaa, nia tigidaumaha digaula e deemee loo di wwede nia huaidu.* 12 Christ ne tigidaumaha haga dahi hua, tigidaumaha deenei le e mogobuna di wwede nia huaidu, nomuli gei Mee guu noho i di baahi gau donu o God.* 13 Deelaa di gowaa a Mee e talitali dolomeenei, gaa dae loo gi di madagoaa God gaa dugu ono hagadaumee gi lala gadoo be di llanga ono babaawae. 14 Tigidaumaha deenei ne hai hua haga dahi, dela ne hai digaula gii dohu dogomaalia gaa hana hua beelaa, go digau ala e haga madammaa gi daha nadau huaidu.
15 Di Hagataalunga Dabu gu haga modongoohia mai gi gidaadou nia mee aanei, Mee ne helekai matagidagi boloo,
16 “Di Maadua e helekai,
‘Deenei di hagababa dela gaa hai ko Au
gi digaula i nia laangi ala ga loomoi,
gei Au ga haga honu digaula gi agu haganoho,
gaa dugu nia maa gi lodo nia manawa digaula,
gaa hihi nia maa gi lodo nadau maanadu.’ ”*
17 Mee ne helekai labelaa boloo,
“Au ga haga de langahia nia hagadilinga huaidu
ala nogo hai go digaula.”*
18 Di madagoaa nia huaidu aanei gu maahede, gei tigidaumaha dela belee wwede nia huaidu la hagalee hai labelaa.
Gidaadou gi mmaanege adu gi God
19 Ogu ihoo hagaaloho, gidaadou gu dagaloaha di ulu gi lodo di Gowaa Dabuaahia Huoloo mai di made o Jesus. 20 Christ gu huge mai gi gidaadou dahi ala hoou ge mouli, e moe adu, gu ihaa i baahi i golo di gahu duuli di gowaa deelaa, guu dau adu gi di Gowaa Dabuaahia Huoloo, di ala deenei la go dono huaidina. 21 Malaa gidaadou gu iai tadau Dangada hai mee dabu aamua, e dagi di hale o God. 22 Deenei laa, gidaadou gi mmaanege adu gi God i di manawa madammaa mo di hagadonu e donu. Tadau manawa daamaha mo tadau huaidina huaidu guu lawa di gaugau gi nia wai madammaa.* 23 Gidaadou gi daahia gii mau tadau hagadagadagagee dela nogo haga modongoohia go gidaadou, idimaa, gidaadou e mee di hagadagadagagee gi God, e dadaahi dana hagababa. 24 Gidaadou gi hagadau hagamaamaa i di haga modongoohia aga tadau aloho, mo tadau hangaahai humalia huogodoo. 25 Gidaadou gi hudee dugua tadau hai dagadagabuli, be di hai o hunu daangada. Gei gidaadou gi hagamahi hagamaaloo ina aga tangada nei mo tangada nei, idimaa, goodou gu iloo bolo di Laangi o Tagi la gu hoohoo mai.
26 Maa gidaadou gaa unu hua i lodo nia huaidu i muli tadau maalama gi nia agoago ala e donu, gu deai dahi tigidaumaha labelaa e mee di haga madammaa gidaadou gi daha mo nia huaidu ai, 27 di mee i golo, go gidaadou e talitali mmaadagu di hagi aga mo nia mahi o di ahi dela gaa dudu digau ala e hai baahi ang gi God.* 28 Maa tangada ga de hagalongo gi Nnaganoho Moses, ia e daaligi gii made maa ia gu hagi aga i nia hagadootonu o nia daangada dogolua be dogodolu bolo mee gu ihala, geia e deemee di dumaalia ginai.* 29 Malaa goodou e hagamaanadu bolo aha gi tangada dela e haga balumee Tama a God? Tangada deelaa, e hagahuaidu nia dodo o di hagababa hoou, ala ne haga madammaa ia, ge e haganneennee di Hagataalunga mo dono dumaalia. Tangada beenei le e hagaduadua damanaiee!* 30 Gidaadou gu iloo be di maa ko ai ne helekai,
“Au ga hai baahi gi tongaadahi
gaa hui gi muli,”
gei Mee gu helekai labelaa,
“Dimaadua ga hagi aga ana daangada.”*
31 E hagamadagudagu dangada huoloo maa tangada gaa doo gi lodo nia lima o di God Mouli!
32 Goodou gi langahia godou hangaahai i lodo nia laangi ne too gi daha. I lodo nia laangi aalaa, i muli di maalama a God ne haga maalama goodou, gei nia haingadaa e logo gu tale adu gi goodou, gei goodou gu mau dangihi i lodo di madagoaa haingadaa, digi magedaa. 33 Hunu madagoaa nia daangada e haga balumee goodou i mua teenua, gei e haga huaidu goodou. Hunu madagoaa gei goodou gu hiihai e buni anga gi digau ala guu kae nia hagadilinga hagaduadua beenei. 34 Goodou guu kae di hagaduadua o digau lawalawa. Di madagoaa godou maluagina ne daa gi daha mo goodou, gei goodou gu hagakono i di manawa tene, i goodou gu iloo bolo goodou gu hai mee gi nia mee koia e humalia gaa hana hua beelaa. 35 Hudee diagia godou manawa maaloo, idimaa, godou manawa maaloo la iai dono hui damana. 36 Goodou e hai loo gi hagakono godou manawa, gei goodou gaa mee di haga gila aga di manawa o God, ga hai mee gi ana mee ala guu lawa dana hagababa adu gi goodou. 37 Di Beebaa Dabu e helekai boloo,
“Di madagoaa hua dulii i golo,
gei Mee dela e hanimoi, la ga dau mai,
Mee hagalee duai.*
38 Agu daangada ala e donu
ga hagadonu ga mouli.
Maa tangada i digaula gaa huli gi daha
mo dono hagadonu,
Au hagalee loo e tene ginai.”
39 Gidaadou hudee huli gi daha mo tadau hagadonu, gi dee nngala. Gidaadou gu iai tadau hagadonu, gei gu hagamouli.
* 10:5 Pisalem 40.6-8 * 10:11 Exodus 29.38 * 10:12 Pisalem 110.1 * 10:16 Jeremiah 31.33 * 10:17 Jeremiah 31.34 * 10:22 Leviticus 8.30; Ezekiel 36.25 * 10:27 Isaiah 26.11 * 10:28 Deuteronomy 17.6; 19.15 * 10:29 Exodus 24.8 * 10:30 Deuteronomy 32.35,36 * 10:37 Habakkuk 2.3-4