49
Nia helekai kokohp a Jacob i ana dama
1 Jacob ga gahi mai ana dama daane, ga helekai, “Goodou dagabuli mai gi ogu mua. Au ga hagi adu gi goodou nia mee ala ga kila adu gi goodou i nia madagoaa ala ga lloomoi:
2 Goodou go nia dama a Jacob,
goodou dagabuli mai gi di gowaa
e dahi.
Hagalongo mai gi di godou damana
go Israel.
3 Reuben, goe go dagu dama madua,
goe go ogu mahi.
Goe go di tama matagidagi
o dogu madagoaa nogo dama daane.
Goe koia e hagamuamua
ge koia e maaloo i lodo
agu dama daane huogodoo.
4 Goe e hai gadoo be di mmidi
o di labagee, malaa,
goe hagalee dahidamee,
idimaa, goe dela ne kii goolua
mo dogu lodo hege,
gu haga milimilia di moenge
o do damana.
5 Simeon mo Levi la taga haanau.
Meemaa e hai nau heebagi hagahuaidu
gi nau hulumanu.
6 Au hagalee hagabuni gi meemaa
i lodo nau hagataele hagammuni.
Au hagalee hana i nia haga
dagabuli meemaa,
idimaa, meemaa ne daaligi
nau daangada gii mmade
i lodo nau hagawelewele.
Meemaa ne hadihadi
nia wae nia kau daane gi habehabe,
belee hai nau dadaagala gi nia maa.
7 Meemaa gi halauwa i lodo
nau hagawelewele,
idimaa nia hagawelewele meemaa
e deemee di dugu,
dela e hagamadagudagudia huoloo.
Au ga haga modoho meemaa
gi lodo nia henua o Israel,
ga duwweduwwe meemaa
laa lodo digau Israel.
8 Judah, o duaahina daane
e hagaamu goe.
Goe e kumi nia uwa o hagadaumee,
e maaloo i digaula.
O duaahina gaa pala gi lala i oo mua.
9 Judah le e hai gadoo be di laion,
e daaligi dana manu,
ga hanimoi laa gi dono gowaa e noho ai,
gaa moe hagadaaholo
gi hongo di gelegele.
Deai di mee maaloo e haga deaadee
a mee ai.*
10 Judah ga daahi togodogo king,
di mogobuna dela e dagi nia mee
le e noho hua i baahi dono hagadili
gaa hana hua beelaa.
Nia henua ala i golo
ga gaamai nadau dagitedi gi mee
gaa pala gi mua o mee.
11 Mee e daula dana ‘donkey’
gi di laagau ‘grape’,
gi nia manga ala koia e humalia.
Mee e gaugau ono gahu
gi nia waini mmee be nia dodo.
12 Nia golomada o maa e mada luuli
i nia waini.
Nia niha o maa e mada kene
i nia milugu.
13 Zebulun gaa noho i tongotai.
Dono dongotai gaa hai di gowaa
e dadaula nia wagabaalii.
Dono guongo le e damana adu loo
gi Sidon.
14 Issachar la di ‘donkey’ maaloo
e moe i mehanga ana mee ala e kae.
15 Mee gaa mmada bolo
di gowaa hagamolooloo
le e humalia ge tenua le e madamada,
geia ga haga madabouli,
gaa kae ana mee,
gei mee ga haga ngalua be di hege.
16 Dan gaa hai di tagi ni digau
o dono henua,
digaula gaa hai gadoo
be nia madawaawa Israel ala i golo.
17 Dan le e hai gadoo
be di gihaa i taalinga di ala,
e hai be di gihaa poisin huaidu
dela e kii talitali i taalinga di ala,
dela e gadigadi nia wae ni hoodo
gii doo tangada dela i nonua.
18 Meenei Dimaadua,
au e talitali do hagamouli.
19 Gad ga heebagi ginai digau gaiaa,
gei mee gaa huli gi muli
ga waluwalu digaula.
20 Tenua o Asher gaa huwa
nia huwa laagau humalia.
Mee e dahi aga nia meegai
ala e humalia e tau ang gi nia king.
21 Naphtali le e hai gadoo
be di ee dela ne hagamehede,
dela e hahaanau ana dama humalia.
22 Joseph le e hai gadoo
be di ‘donkey’ lodo geinga*
i taalinga tama monowai uwa aga,
e hai be tama ‘donkey’ lodo geinga
i taalinga di gonduu.†
23 Nia hagadaumee o maa
e heheebagi gi mee,
e waluwalu a mee mo nadau maalei.
24 Gei mee gaa puu dana maalei
la hagalee bolebole.
Nia lima o maa la guu hai gi maaloo
mai i nia mogobuna mahi
o di God o Jacob,
mo mai i baahi di Hagaloohi siibi,
dela go di Hagaloohi o Israel.
25 Mee go di God o do damana
dela e hagamaamaa goe,
di God Koia e Aamua dela e haga
maluagina goe gi nia uwa mai i di langi
mo nia wai ala i lala di gelegele o tenua,
gei e haga maluagina goe
gi nia kau e logowaahee,
mo nia dama e dogologowaahee,
26 gei e haga maluagina goe
gi nia ‘wheat’ mono huwa laagau,
gei e haga maluagina goe
i hongo nia gonduu namua,
mai i nia hagadilinga haga
manawa lamalia ala mai i nia gonduu
ala e noho hua beelaa hagalee ngala.
Nia haga maluagina aanei
la gii noho i hongo di libogo o Joseph,
i hongo di lae o tangada
dela gu dugu hagalabagau
laa hongo ono duaahina daane.
27 Benjamin le e hai gadoo
be di paana lodo geinga.
Nia luada mo nia hiahi
gei mee e daaligi ana manu e gai.”
28 Aanei nia madawaawa e madangaholu maa lua o Israel. Malaa, aanei nia helekai haga maewae a tamana digaula ne hai gi tangada nei mo tangada nei i ana dama daane.
Di made mo di danu o Jacob
29 Jacob gaa hai dana boloagi gi ana dama daane, “Dolomeenei gei au gaa hana gi baahi ogu daangada ala ne mmade. Goodou danumia au i baahi ogu damana i lodo di bongoo hadugalaa dela i lodo di gowaa a Ephron tangada Hittite, 30 i Machpelah i baahi gi dua o Mamre i tenua go Canaan. Di bongoo hadugalaa deenei mo dono henua deenei ne hui go Abraham mai i Ephron, belee hai di gowaa daalunga.* 31 Deelaa di gowaa ne danu ai a Abraham mo dono lodo go Sarah, deelaa di gowaa ne danu ai a Isaac mo dono lodo go Rebecca, deelaa di gowaa ne danu ai a Leah ko au.* 32 Di gowaa mo di bongoo hadugalaa ne hui mai i digau Hittite. Goodou danumia au i golo.” 33 Jacob gaa lawa loo di hai ana boloagi gi ana dama daane, gei mee gaa moe gi lala, guu made.*
* 49:9 Numbers 24.9; Revelation 5.5 * 49:22 le e hai gadoo be di ‘donkey’ lodo geinga be: le e hai gadoo be di laagau ‘grape’ † 49:22 e hai be tama ‘donkey’ lodo geinga dela i taalinga nia gonduu be tama ‘donkey’ lodo geinga dela i taalinga nia gonduu be: e hai be di laagau hai hua dela e modoho i hongo di abaaba * 49:30 Genesis 23.3-20 * 49:31 Genesis 25.9-10; 35.29 * 49:33 Acts 7.15