9
Job
1 Gei Job ga helekai anga:
2 “Uaa, au gu longono nia mee aanaa i mua.
Malaa e hai behee, tangada le e mee di wiini i God?*
3 Dehee di hai o tangada e mee di lagamaaloo gi Mee?
Mee e mee di heeu ana hagadilinga heeu e mana
ala e deemee di helekai ginai tangada.
4 God la koia e kabemee gei e mogobuna,
tangada e mee di hai baahi ang gi Mee ai.
5 Mee e mee hua di haga menegenege ana gonduu,
gaa oho labelaa nia maa gi dono hagawelewele,
gei tangada e iloo dana hai ma gaa hai ai.
6 God gaa hai tenua gi ngalungalua,
ga haga ngalungalua di gelegele,
ga haga ngalua nia togo ala e daahi henuailala.
7 Mee e mee di dugu di laa dela belee hobo aga,
nia heduu gi de maahina i di boo.
8 Deai tangada ne hagamaamaa a God dela ne hai di langi ai,
be ne dagahi di iga damanaiee dela i lodo di moana.
9 God ne haganoho ana heduu gi di gili di langi,
di Ibu Damana, di Waga Dogodolu, mo Madaligi,
mo nia heduu ala i di baahi la ngaaga.*
10 Gidaadou e dee iloo di hai a Mee dela e hai ana mee hagagoboina,
ana mogobuna e deemee di odi.
11 “God e hanadu laalaa, gei au e de gidee au a Mee.
12 Mee gaa kae dana mee dela e hiihai ginai,
gei tangada e mee di dugu a Mee ai.
Deai tangada labelaa e mee di heeu gi Mee boloo,
‘Goe e hai dau aha?’
13 Di hagawelewele o God le e noho mau.
Mee e daaligi ono hagadaumee ala e hagamaamaa Rahab,
di manu damanaiee i lodo di moana, e hai baahi ang gi Mee.
14 Dehee dagu hai e helekai ang gi God? Au ga helekai bolo aha?
15 Au tangada madammaa, dagu mee la hua dela belee hai,
au e dangi tumaalia ang gi God, go dogu Dangada Hai gabunga.
16 Ma e aha maa Mee ga dumaalia mai gi di au bolo au gi helekai,
gei au e hagalee hagadonu bolo Mee ga hagalongo gi agu helekai.
17 Mee e hagau mai dana madangi maaloo belee daaligi au,
deai dono hadinga ai.
18 Gei Mee hagalee dumaalia mai gi di au gii dogi,
gei gu hagahonu dogu mouli gii honu i di lodo huaidu.
19 Au ga hagamada e hono gi Mee? E hagamada e hono a God?
Au gaa kae a Mee gi di gowaa hai gabunga?
Ma koai dela e mee di lahi a Mee gi di gowaa hai gabunga?
20 Au e madammaa gei e manawa dahi,
gei agu helekai la di lee o tangada huaidu.
Nia mee huogodoo ala e helekai iei au, e hai be nia mee e hagi aga au.
21-22 Au e madammaa, gei au hagalee loo e hagadahidamee loo.
Au guu buhi di mouli. Deai dahi mee e hagadahidamee ko au ai.
Madammaa be huaidu, God e haga huaidu hua gidaadou.
23 Di madagoaa tangada madammaa ma gaa made haga limalima,
gei God e gadagada ginai.
24 God guu dugu henuailala gi digau huaidu.
Mee gu haga dee gida nia golomada o digau hai gabunga huogodoo.
Gei di maa hagalee ni God ne hai, malaa ni ai ne hai?
25 “Nia laangi le e odi hua hagalimalima
ge deai di laangi e dahi e humalia ai.
26 Dogu mouli le e hai gadoo be di waga dela koia e lele huoloo,
e lele gadoo be di ‘eagle’ dela ma ga hagadii anga ia
gi hongo dana ‘rabbit’ dela e kumi.
27-28 Maa au gaa gono gada, ga hagamada bolo e haga delangahia ogu mmae,
gei ogu maanuhia huogodoo e loomoi gi di au belee hai au gi madagu,
gei au gu iloo bolo God la hagalee e dugu au bolo au e madammaa.
29 Idimaa au dela guu hai tangada huaidu, malaa e hai ginai dagu aha?
30 Deai di ‘soap’ e dahi e mee di tono ogu huaidu ai.
31 God guu hudu au gi lodo di luwa gulugulua,
gei ogu goloo hogi gu langaadia i di au.
32 Maa nei bolo God la tangada, gei au e mee hua di helekai anga.
Gimaua gaa hula gi di gowaa hai gabunga
belee hagadonu mau mehanga.
33 Gei deai tangada e mee di ulu adu gi mau mehanga ai,
tangada e mee di hagadonu i mau mehanga mo God ai.
34 Meenei God, Goe gi hagalawa ina do hagaduadua mai au!
Goe gi daawa gi daha au hai haga madagudagu dangada!
35 Au hagalee e madagu. Au ga helekai, idimaa au e iloo ogu lodo.
* 9:2 Job 4.17 * 9:9 Job 38.31; Amos 5.8