16
1 Digaula guu kae Tebedebe o di Hagababa gi di hale laa dela ne haga togomaalia go David gi di maa gaa dugu i ono lodo. Digaula gaa hai nadau tigidaumaha e logo mo nia tigidaumaha hagadaubuni ang gi God. 2 Muli David ne hagalawa ana hai tigidaumaha, mee ga hagahumalia nia daangada i di ingoo o Dimaadua, 3 gaa duwwe nia meegai gi digaula huogodoo. Mee e wanga ana palaawaa daa dagidahi, di mada goneiga dunu, mono ‘grape’ maangoo gi nia daane mo nia ahina dagidahi ala i lodo Israel.
4 David guu dongo ana daangada mai i lodo digau Levi belee dagi taumaha a Dimaadua, di God o Israel, e dadaahili mo di haga hagaamu a Mee i mua Tebedebe o di Hagababa. 5 Asaph guu dongo e dagi, dalia Zechariah e hai dono dangada hagamaamaa. Jeiel, Shemiramoth, Jehiel, Mattithiah, Eliab, Benaiah, Obed-Edom mo Jeiel la belee dadaagala i nia ‘harp’. Asaph e hai ana lee gi nia ‘cymbal’, 6 gei dogolua daangada hai mee dabu go Benaiah mo Jahaziel e iliili nau labaa nia madagoaa huogodoo i mua Tebedebe o di Hagababa. 7 Deenei tolongo matagidagi a David ne wanga gi Asaph mo ono ehoo gau Levi di waawa e dadaahili gi Dimaadua i nia daahili hagaamu.
Taahili hagaamu
(Pisalem 105.1-15; 96.1-13; 106.1,47,48)
8 Heia nia danggee gi Dimaadua,
haga dele ina ono aamua.
Hagi aga ina gi nia henua nia mee a mee ala ne hai.
9 Daahili hagaamuina Dimaadua.
Hagi anga ina nia mee haga goboina a Mee ala ne hai.
10 Gidaadou gi manawa lamalia
idimaa gidaadou guu hai nia mee ni Mee.
Digau huogodoo ala e daumaha gi Mee la gi tenetene.
11 Hula gi Dimaadua, e kae godou hagamaamaa,
mo di dadaumaha gi Mee i nia madagoaa huogodoo.
12-13 Goodou go nia hagadili o Jacob
go dana dangada hai hegau,
goodou go di hagadili o Israel
go taane dela ne hilihili go Mee,
goodou gi langahia nia mogobuna haga goboina a God ala ne hai,
mo nia hagi aga ala ne hai go Mee.
14 Dimaadua la go tadau God.
Nia helekai a Maa la ang gi henuailala huogodoo.
15 Hudee de langahia di hagababa a Dimaadua,
dela ne hai go Mee belee dugu hua beelaa gi muli.
16 Di hagababa ne hai go Mee gi Abraham,
di hagababa ne hai go Mee gi Isaac.*
17 Dimaadua guu hai dana hagababa gi Jacob,
di hagababa e noho beelaa, dono hagaodi ai.
18 Mee ne helekai, “Au ga gowadu gi di goe tenua go Canaan,
e hai tenua ni aau.”*
19 Nia daangada a God le e hogoohi,
digaula nogo noho i Canaan be digau henua gee.
20 Digaula nogo heehee i mehanga nia henua,
i mehanga tenua nei mo tenua nei.
21 Gei Dimaadua digi hai digaula gii hai hagahuaidu go tangada,
gei Mee gaa bule nia king bolo gi de hagahuaidu digaula,
22 ga helekai, “Goodou hudee hagahuaidu ina
agu gau hai hegau ne hilihili.
Hudee heia dahi mee huaidu gi agu soukohp.”*
23 Digau huogodoo o henuailala gi daahili gi Dimaadua!
Goodou hagadele ina di longo humalia i nia laangi huogodoo
bolo Mee dela ne haga dagaloaha gidaadou.
24 Hagadele ina ono madamada gi nia henua,
mo ana hegau haga goboina gi nia daangada huogodoo.
25 Dimaadua le e aamua ge e humalia belee hagaamu giibeni.
Mee belee hagalabagau laa hongo nia god huogodoo.
26 Nia god o nia guongo huogodoo ala i golo,
la nia ada balu god hua.
Gei Dimaadua la go Mee ne hai di langi.
27 Nia madamada mono mahi e haganiga i di gili o Maa.
Nia mogobuna mono tenetene e haga honu dono Hale Daumaha.
28 Digau huogodoo i henuailala gi hagaamuina Dimaadua.
Hagaamuina ono madamada mo ono maaloo.
29 Hagaamuina di ingoo madamada o Dimaadua.
Gaamai godou tigidaumaha, lloomoi gi lodo dono Hale Daumaha.
Pala gi lala i mua o Mee dela e dabu,
i dono madagoaa ma ga hanimoi.
30 Henuailala hagatau gi polepole i mua o Mee!
Henuailala la gu haga noho gii mau i dono lohongo,
gei e deemee di haga ngalua.
31 Henuailala mo di langi, tenetene!
Hagadele ina gi nia henua llauehe huogodoo
bolo Dimaadua la go di king.
32 Di moana mo ono mee huogodoo i no lodo,
goodou ngoloolo.
Nia henua mo ono mee huogodoo i no lodo, goodou tenetene!
33 Nia laagau i lodo nia henua ga wwolowwolo tenetene
i di madagoaa Dimaadua ga hanimoi e dagi henuailala.
34 Goodou danggee gi Dimaadua,
i Mee e humalia, di aloho o Maa e waalooloo.*
35 Helekai gi Mee, “Meenei Dimaadua
di madau Dangada Hagamouli,
abaabalia gimaadou,
hagabudu ina gimaadou gi di gowaa e dahi,
daawa mai gi daha mo nia henua llauehe,
gei gimaadou gaa mee di danggee adu
mo di hagaamu do ingoo dabuaahia!”
36 Hagaamu ina Dimaadua, di God o Israel!
Hagaamu ina a Mee dolomeenei gaa hana hua beelaa dono hagaodi ai!
Gei nia daangada huogodoo ga helekai, “Amen”, mo di hagaamu Dimaadua.
Di hai daumaha i Jerusalem mo Gibeon
37 Di King David guu dugu Asaph mo ono ehoo gau Levi e madamada humalia taumaha dela ma gaa hai i di gowaa dela e benebene ai Tebedebe o di Hagababa. Digaula e hai nadau hegau aalaa i golo i nia laangi huogodoo. 38 Obed-Edom, tama daane a Jeduthun, mo nia daane e modoono maa walu (68) mai i dono madahaanau la belee hagamaamaa digaula. Hosah mo Obed-Edom e madamada humalia i di hagaloohi nia bontai.
39 Zadok, tangada hai mee dabu, mo ono ehoo gau hai mee dabu, le e madamada humalia nia hai daumaha gi Dimaadua i di gowaa hai daumaha i Gibeon. 40 Nia luada mo nia hiahi huogodoo, digaula e dudu nadau tigidaumaha hagadogomaalia i hongo di gowaa dudu tigidaumaha, gii hai be nia mee ala guu hihi i lodo Nnaganoho ne wanga go Dimaadua gi digau Israel. 41 Digau e dau dalia digaula la go Heman mo Jeduthun mo digau ala ne hilihili belee hai nadau daahili e haga hagaamu Dimaadua i dono aloho deeodi. 42 Heman mo Jeduthun e madamada humalia labelaa nia labaa mo nia ‘cymbal’ mo nia mee hai daahili ala i golo ala e huwa nadau daahili i di madagoaa o nia daahili hagaamu ma gaa huwa. Digau o di madahaanau o Jeduthun le e madamada humalia nia bontai di abaaba.
43 Nia daangada huogodoo guu hula gi nadau guongo, gei David gaa hana labelaa gi dono hale, e hagamolooloo i baahi dono madahaanau dulii.*
* 16:16 Genesis 12.7; 26.3 * 16:18 Genesis 28.13 * 16:22 Genesis 20.3-7 * 16:34 2-Chronicles 5.13; 7.3; Ezra 3.11; Pisalem 100.5; 106.1; 107.1; 118.1; 136.1; Jeremiah 33.11 * 16:43 2-Samuel 6.19-20