104
Di hagaamu ang gi Tangada dela ne hai nia mee huogodoo
1 Dogu hagataalunga nei, hagaamuina Dimaadua!
Meenei Dimaadua go dogu God, Goe e aamua huoloo!
Goe e laagei gi nia mogobuna mo nia madamada.
2 Goe e gahu gi di maalama. Goe ne holo di langi be di hale laa,
3 gaa hau dau hale i nonua, i hongo nia wai i nua.
Doo waga la aalaa go nia gololangi,
gei Goe e hana i hongo di gololangi mo nia bakau o di madangi.
4 Goe e haga hai hegau nia madangi gadoo be nia daangada kae hegau ni aau,
mo di dabadaba o di ila e hai be nia hege ni aau.*
5 Goe ne haga noho henuailala gi mau dangihi gi hongo dono hagamau,
gei di maa hagalee loo e ngalungalua gaa hana hua beelaa.
6 Goe ne gahu henuailala gi di moana gadoo be di gahu laa daha,
gei nia wai guu gahu nia gonduu.
7 Do madagoaa ne hagabuhi gi nia wai, gei nia maa guu llele gi daha.
Digaula ne longono dau hagadaba dela ne hai, gaa llele gi daha.
8 Ma ne llele ia i tomo nia gonduu e llele gi nia gowaa baba,
gi di gowaa dela ne hagatogomaalia Kooe ang gi nia maa.
9 Goe guu dugu dau haga geinga dela e deemee di hula nia maa nonua,
e duuli nia maa gi dee gahu labelaa henuailala.
10 Goe ne hai nia monowai uwa aga gii hali gi lodo nia gowaa baba,
mo nia monowai e mmidi i mehanga nia gonduu.
11 Nia wai aanei le e haga inu nia manu ala i lodo henua,
deelaa di gowaa e hagahili nia hieinu o nia ‘donkey’-lodo geinga.
12 Nia manu mamaangi e hai nadau waehongo i tomo nia laagau
ala i taalinga nia monowai aalaa mo di dadaahili.
13 Goe e haga doo dau uwa mai i di langi gi hongo nia gonduu,
ga haga honu henuailala gi o maluagina.
14 Goe e haga tomo nia geinga tolo ang gi nia kau,
gei nia laagau ang gi nia daangada e hai hegau ai,
bolo gii mee ai di hagatomo aga di gai o tenua,
15 mo di huwa mai nia waini ala e haga tenetene gimaadou,
mo nia lolo olib ala e hagahumalia gimaadou,
mo nia palaawaa ala e hai gimaadou gi maaloo.
16 Nia laagau ‘cedar’ o Lebanon gu haga magalillili hagahumalia,
aalaa go nia laagau a Dimaadua ala ne bida dogi go Mee.
17 Nia manu mamaangi e hai nadau waehongo i lodo nia laagau aalaa,
gei nia maduge e hai nadau waehongo i tomo nia laagau ‘pine’.
18 Nia kuudi lodo geinga e noho i tomo nia gonduu i nua,
gei nia ‘rock badger’ e pala hagammuni i lodo nia hadugalaa.
19 Goe dela ne hai di malama belee hagailongo nia malama o di ngadau,
gei di laa e iloo ia di madagoaa e ulu ai.
20 Goe ne hai di boo, gei di madagoaa ma ga bouli,
nia manu lodo geinga huogodoo ga lloomoi gi daha.
21 Nia dama laion e nguunguu i nadau madagoaa ma ga gumigumi nadau mee e gai,
ala ne hagatogomaalia go God ang gi digaula.
22 Di madagoaa di laa gaa hobo,
gei digaula gaa hula gi nadau bongoo gaa mmoe gi lala.
23 Gei nia daangada gaa hula gaa hai nadau moomee, gaa dae loo gi di hiahi.
24 Meenei Dimaadua, au mee ala ne hai le e logowaahee huoloo!
Au mee huogodoo ala ne hai la ne hai gi di kabemee!
Henuailala guu honu i au manu ala ne hai.
25 Dau moana e damanaiee ge palaha,
di gowaa dela e noho ai nia hagadilinga manu mono iga ala e deemee di dau,
nia iga llauehe mono iga lligi.
26 Nia wagabaalii e deledele i hongo di maa,
deelaa hogi di gowaa e dadaagala ai di manu dragon go ‘Leviathan’,*
di manu hagamadagudagu dangada dela ne hai Kooe.*
27 Nia mee aalaa huogodoo e hagadagadagagee adu gi di Goe,
bolo e wanga nadau meegai i nadau madagoaa ma ga hiihai gi nia maa.
28 Goe e wanga nia maa gi digaula, gei digaula gaa gai nia maa.
Goe e hagatogomaalia nia meegai, gei digaula ga manawa lamalia.
29 Maa Goe gaa huli gi daha mo digaula, gei digaula ga mmaadagu.
Maa Goe ga daa gi daha do dogidogi† mo digaula,
gei digaula gaa mmade gaa hai labelaa nia gelegele ala ne hai ai digaula.
30 Malaa, maa Goe gaa wanga do dogidogi gi digaula, gei digaula ga mouli.
Goe dela e wanga gi henuailala di mouli hoou.
31 Nia madamada o Dimaadua gi waalooloo hua beelaa ga hana hua dee odi!
Dimaadua gi tenetene gi ana mee ala ne hai!
32 Mee e mmada hua gi henuailala, gei henuailala ga ngalungalua.
Mee e bili hua gi nia gonduu, gei nia gonduu gaa gohu.
33 Au ga daahili ang gi Dimaadua i di waalooloo o dogu mouli.
Au ga daahili e hagaamu dogu God i di waalooloo o dogu mouli.
34 Au e hiihai bolo God gi manawa tene gi dagu daahili,
idimaa, ma go Mee dela e haga manawa lamalia au.
35 Digau huaidu la gi daaligidia gi daha mo henuailala,
digau hai mee huaidu gi heia gi hagalee.
Dogu hagataalunga nei, hagaamuina Dimaadua!
Hagaamuina Dimaadua!
* 104:4 Hebrews 1.7 * 104:26 Job 41.1; Pisalem 74.14; Isaiah 27.1 * 104:26 ...dela ne hai Kooe be: ...dela ne hai Kooe e haga tenetene do manawa. † 104:29 do dogidogi be: do hagataalunga