89
Taahili i lodo di madagoaa haingadaa o tenua*
1 Meenei Dimaadua, au ga daahili i do aloho dee odi gaa hana hua beelaa.
Au ga hagadele di hai o do manawa dahi gaa hana hua beelaa.
2 Au e iloo bolo do aloho la deai dono hagaodi ai,
gei do manawa dahi le e hai hua beelaa,
hagalee hulihuli loo e hai gadoo be di langi.
3 Goe gu helekai, “Au guu hai dagu hagababa ang gi dagu dangada ne hilihili aga.
Au ne hagababa ang gi dagu dangada hai hegau go David boloo,
4 ‘Tangada mai i lodo do madawaawa gaa hai di king i nia madagoaa huogodoo.
Au ga madamada humalia do madawaawa king gi mau dangihi gaa hana hua beelaa.’ ”*
5 Meenei Dimaadua, digau o di langi e dadaahili i nia mee haga goboina ala e hai Kooe.
Digau ala e dabu e daahili e haga hagaamu do manawa dahi.
6 Meenei Dimaadua, ma deai tangada i di langi i nua e hai be Goe ai.
Ma deai tangada di langi e tungaadahi adu gi di Goe ai.
7 Tagabuulinga o digau ala e dabu le e mmaadagu i di Goe,
digaula huogodoo e hagalaamua Goe.
8 Meenei Yihowah go di God Koia e Aamua,
ma deai tangada ono mogobuna be Goe ai.
Meenei Dimaadua, ma Kooe hua dela e manawa dahi hua i nia mee huogodoo.
9 Ma Kooe dela e dagi di moana maaloo,
gei go Kooe dela e mee di hagakila nia beau llauehaa.
10 Kooe dela ne haga magedaa di manu hagamadagudagu dangada go Rahab,
ga daaligi a mee gii made.
Ma Kooe dela ne haga magedaa o hagadaumee i oo mahi aamua.
11 Di langi i nua la di mee ni aau, mo henuailala labelaa.
Ma Kooe dela ne hai henuailala mo ono haga honu huogodoo.
12 Kooe dela ne hai bahi i ngeia mo bahi i ngaaga.
Di Gonduu Tabor mo di Gonduu Hermon e dadaahili mo di tenetene adu gi di Goe.
13 E damanaiee go o mogobuna, gei e aamua huoloo go oo mahi!
14 Do henua e hagamau gi di tonu mo di hai hegau donu.
Di aloho mo di manawa dahi e modongoohia aga
i nia mee huogodoo ala guu lawa ai dau hai.
15 E maluagina go nia daangada ala e daumaha adu gi di Goe gi nia daahili,
ala e mouli i di maalama o do dumaalia!
16 Digaula e tenetene mai loo luada gaa dae loo gi di boo i di gili do ingoo,
ge e haga hagaamu do dumaalia damanaiee.
17 Goe gu gaamai gi gimaadou di mogobuna damanaiee
bolo gi aali i nia madagoaa huogodoo.
Ma go do aloho dela ne hidi mai ai gimaadou ga aali.
18 Meenei Dimaadua, ma Kooe dela ne dugu mai gi gimaadou di madau hagaloohi.
Go Kooe dela go di God Dabu o Israel dela ne dugu mai gi gimaadou di madau king.
Di hagababa a God ang gi David
19 I lodo hua di moe dela adu gi mua
gei Goe gu helekai gi au gau hai hegau manawa dahi boloo,
“Au gu hagamaamaa tangada dauwa e dau,
gei Au gu hilihili aga dagu dangada i lodo nia daangada,
gaa wanga gi mee dono lohongo king.
20 Au gu haga noho aga dagu dangada hai hegau go David
belee hai di king i dagu hagatulu a mee gi di lolo dabuaahia.*
21 Ogu mahi ga madalia a mee i nia madagoaa huogodoo,
gei ogu mogobuna ga hagamaaloo a mee.
22 Ono hagadaumee ga deemee loo di nadau hai baahi anga,
gei digau huaidu ga deemee di aali i mee.
23 Au ga dagadagahi gi lala ono hagadaumee,
gei e daaligi gi daha digau huogodoo ala e de hiihai gi mee.
24 Au e aloho i mee, gei e hagalaamua a mee,
gei Au gaa hai a mee gi aali i ono hagadaumee i nia madagoaa huogodoo.
25 Au ga haga damanaiee dono henua,
tugi i di Tai Mediterranean gaa tugi i di Monowai Euphrates.
26 Gei mee ga helekai mai gi di Au,
‘Kooe go dogu damana go dogu God.
Kooe go dogu hagaloohi mo dogu hagamouli.’
27 Gei Au gaa dugu a mee bolo dagu dama madua,
dela e aamua i nia king huogodoo.*
28 Gei Au e dadaahi hua dagu hagababa dela ne hai gi mee
i nia madagoaa huogodoo,
di hagababa deenei e hana hua beelaa, deai dono hagaodi ai.
29 Tangada mai i dono madawaawa gaa hai di king i nia madagoaa huogodoo,
dono henua le e noho hua beelaa i di waalooloo o di langi i nua.
30 “Gei maa dono madawaawa ga de hagalongo gi agu haganoho,
gei hagalee daudali agu mee ala ne haga noho,
31 gei maa digaula ga haga balumee hua agu helekai,
ge hagalee hogi e haga kila aga agu haganoho,
32 malaa, gei Au ga hagaduadua digaula i nadau huaidu.
Gei Au ga daaligi digaula i nadau ihala.
33 Gei Au hagalee modu dogu aloho i David,
be e haga hala dagu hagababa dela ne hai gi mee.
34 Au hagalee e oho dagu hagababa dela ne hai ang gi mee,
be e daa dahi mee i di hagababa dela ne hai ang gi mee.
35 “Au gu hagamodu hagadahi i dogu ingoo dabu boloo:
Au hagalee loo e hai kai tilikai ang gi David.
36 Dono madawaawa e hana hua beelaa i nia madagoaa huogodoo,
gei Au ga hagaloohi dono henua i di waalooloo o di maahina o di laa.
37 Dono lohongo king gaa noho mau hua beelaa be di malama,
dela e gila mai hua beelaa i lala di langi.”
Tangidangi manawa gee i di king dela gu haga magedaa
38 Meenei God, Goe e hagawelewele gi dau king dela ne hilihili aga,
Goe guu hudu a mee gi daha, guu dugu gi daha mo Goe.
39 Goe gu oho dau hagababa dela ne hai ang gi dau dangada hai hegau,
gei guu hudu gi lala dono hau king gi lodo di gelegele.
40 Goe gu oho gi lala di abaaba o dono waahale,
gei gu oho hogi dana gowaa hai dauwa.
41 Digau huogodoo ala ma ga hula laalaa,
digaula e gagaiaa nia goloo a maa,
gei digau ala i dono baahi e gadagada gi mee.
42 Gei Goe guu dugu ang gi ono hagadaumee di mogobuna o di aali,
gei guu hai digaula huogodoo gi tenetene.
43 Ma Kooe dela ne hai ana goloo dauwa gi deai ono hadinga ai,
gaa hai a mee gi magedaa i lodo tauwa.
44 Gei Goe dela ne daa dono dogodogo king,
gaa hudu di lohongo king o maa gi lodo nia gelegele.
45 Goe ne hai a mee gi madumadua i mua dono madagoaa,
gaa dugu anga di haadanga balua gi mee.
Tangidangi i di haga dagaloaha
46 Meenei Dimaadua, Goe ga haga ngala Goe gaa hana hua beelaa?
Malaa, e waalooloo behee go do hagawelewele dela ma ga ulaula gadoo be di ahi?
47 Goe gi langahia di bodobodo o dogu mouli.
Goe gi langahia bolo Goe ne hai gimaadou nia daangada hua dangada!
48 Ma koai dela e mee di mouli hagalee made?
Ma koai dela e mee di bida daa ia gi daha mo dono daalunga?
49 Meenei di madau Dagi, aahee nia haga modongoohia namua i di hai o do aloho?
Aahee au hagababa ala ne hai ang gi David?
50 Goe hudee de langahia digau ala ne haganneennee au, go dau dangada hai hegau,
mo dogu manawa hagakono gi nia haganneennee huogodoo o digau bouli.
51 Meenei Dimaadua, o hagadaumee e haganneennee dau king dela ne hilihili aga!
Digaula e haganneennee a mee i nia madagoaa huogodoo ala ma gaa hana ginai mee.
52 Hagaamuina Dimaadua gaa hana hua beelaa!
Amen! Amen!
DI HAA BEEBAA
(Pisalem 90—106)
* 89: Taahili deenei ne huwa go Ethan tangada Ezrahite (1-Kings 4.31) * 89:4 2-Samuel 7.12-16; 1-Chronicles 17.11-14; Pisalem 132.11; Acts 2.30 * 89:20 1-Samuel 13.14; 16.12; Acts 13.22 * 89:27 Revelation 1.5