5
Di beebaa wini mo Tama siibi
1 Au gaa mmada gi di beebaa wini i lodo di lima gau donu o tangada dela e noho i hongo di lohongo king. Di beebaa wini deenei la guu buni di hihi ginai nia mee i nia baahi e lua, gei guu nnoo gi nia noo e hidu.* 2 Gei au gaa mmada gi tangada di langi maaloo, e hai dana haga iloo gi nua, “Ma koai dela e tau di wwede nia noo, gaa huge di beebaa wini?” 3 Deai tangada i di langi, be i henuailala, be i bahi i lala henuailala, e mee di huge di beebaa wini, be e mmada gi lodo di maa. 4 Gei au guu dangi huoloo giibeni, idimaa, tangada ne gida bolo e mee di huge di beebaa wini, be e mmada gi lodo ai. 5 Tangada e dahi i digau mmaadua aamua, ga helekai mai, “Hudee dangi. Mmada! Di Laion mai di madawaawa o Judah, go di hagadili aamua o David, go Mee gu aali, e mee di wwede nia noo e hidu, mo di huge di beebaa wini deelaa.”*
6 Gei au gaa mmada gi Tama siibi, e duu i tungaalodo di lohongo king, e haganiga go nia manu mouli e haa, mo digau mmaadua aamua. Tama siibi le e hai be siibi ne daaligi gii made. Mee ono madaagoo e hidu, ge e hidu ono golomada, ala go nia hagataalunga e hidu a God ala ne hagau gi lodo henuailala hagatau.* 7 Tama siibi gaa hana, gaa kae di beebaa wini i di lima gau donu o Tangada dela e noho i hongo di lohongo king. 8 Dono kae di beebaa deelaa, nia manu mouli e haa, mo digau mmaadua aamua e madalua maa haa gaa pala gi lala i mua Tama siibi. Digaula huogodoo e dagidahi mee hai daahili ‘harp’ mono boolo goolo e honu i nia mee haga kala ‘incense’, ala go nia dalodalo o nia daangada a God.* 9 Digaula gaa huwa di nadau daahili hoou,
“Goe e tau anga bolo e kae
di beebaa wini, gaa wwede ono noo.
Idimaa, Goe dela gu daaligi, guu made,
gei mai i oo dodo Goe gu hui gi God
nnagadilinga daangada mai
nia madawaawa huogodoo,
hagadilinga helekai, nnenua llauehe,
mo nia hagadilinga daangada
henua huogodoo.*
10 Goe guu hai digaula
gii hai tenua hai mee dabu
e hai nnegau tadau God,
gei digaula e dagi i henuailala.”*
11 Au gaa mmada labelaa, ga longono digau di langi, digau e dogologowaahee! Digaula e tuu e haganiga di lohongo king, nia manu mouli e haa, mo digau mmaadua aamua.* 12 Digaula e huwa di nadau daahili boloo,
“Tama siibi ne daaligi gii made,
le e tau anga bolo e wanga ginai
di mogobuna, maluagina, iloo mee,
mo nia mahi, aamua, madamada
mo di hagaamu!”
13 Gei au ga longono nia mee huogodoo i di langi, henuailala, bahi i lala henuailala, mo i lodo di moana, ala go nia mee mouli huogodoo i henuailala mo lala di langi. Digaula e dadaahili boloo,
“Di hagaamu, di hagalaamua,
di madamada, mo di maaloo
gii wanga ina gi Mee
dela e noho i hongo di lohongo king
mo ang gi Tama siibi,
gaa hana hua beelaa!”
14 Nia manu mouli e haa ga helekai, “Amen!” Gei digau mmaadua aamua gaa pala gi lala, ga daumaha.
* 5:1 Ezekiel 2.9-10; Isaiah 29.11 * 5:5 Genesis 49.9; Isaiah 11.1,10 * 5:6 Isaiah 53.7; Zechariah 4.10 * 5:8 Pisalem 141.2 * 5:9 Pisalem 33.3; 98.1; Isaiah 42.10 * 5:10 Exodus 19.6; Revelation 1.6 * 5:11 Daniel 7.10